Umat Islam sambut ramadan era kebiasaan baharu
PUTRAJAYA: Buat
pertama kali dalam sejarah, umat Islam akan menyambut Ramadan dalam era new normal
atau kebiasaan baharu susulan wabak Covid-19 yang melanda dunia dan Malaysia
tidak terkecuali. Menegaskan bahawa
ibadah dan tradisi Ramadan kini adalah di rumah, Menteri di Jabatan Perdana
Menteri (Hal Ehwal Agama) Senator Datuk Seri Dr
Zulkifli Mohamad Al-Bakri     menjelaskan new normal yang dimaksudkan itu adalah tiada
solat fardu berjemaah, solat Jumaat dan solat tarawih berjemaah di masjid dan
surau bagi mematuhi Perintah Kawalan Pergerakan (PKP) yang dikuatkuasakan
kerajaan. “Tidak ada juga
majlis berbuka puasa di masjid dan surau dalam tempoh PKP, begitu juga moreh
selepas selesai solat tarawih. Alternatifnya hidupkan ibadah dan tradisi
Ramadan kita di rumah. “Kita semua
hendak beribadah dalam Ramadan sebagaimana sedia kala kerana ia adalah usaha
memelihara agama (hifz aldin) dalam maqasid al-syariah. Namun, memelihara nyawa
(hifz al-nafs) juga adalah penting ketika ini,” katanya dalam perutusan
khas yang disiarkan menerusi stesen televisyen semalam.    Zulkifli, yang juga
bekas Mufti Wilayah Persekutuan berkata, rakyat perlu sentiasa positif dan
bersyukur meskipun agar sukar untuk membiasakan diri dengan kebiasaan baharu
dalam menjalani ibadah puasa pada kali ini. Justeru, beliau
menyeru orang ramai sentiasa positif dan bersyukur kerana terdapat orang lain
sedang bergelut dengan kehidupan mereka.  
 “Positif dan
sentiasa bersyukur. Itulah tema bagi Madrasah Ramadan pada diri saya bagi tahun
ini. Someone, somewhere, right now is
fighting for his or her life. You still have yours, so be thankful and spend it
in the obedience of Allah,” katanya. Zulkifli berkata,
beliau secara peribadi mahukan Ramadan yang terbaik untuk umat Islam di negara
ini dan bersyukur kerana orang ramai memahami dan bersama-sama berjuang memutuskan
rantaian wabak Covid-19. Beliau berkata,
semoga dengan ketibaan Ramadan pada kali ini akan menatijahkan taqwa dalam hati
sanubari kita sehingga mendapat mardhatillah (mendapat reda Allah) yang
akhirnya melayakkan kita menjadi hamba yang rabbani (hamba yang berjaya menurut
ajaran Islam).    Zulkifli turut
memberi kata-kata semangat kepada petugas barisan hadapan agar lebih kuat dalam
menjalani ibadah puasa serta menjalani tanggungjawab kepada negara demi
memastikan kesejahteraan seluruh rakyat “Kepada frontliners,
sesibuk mana pun anda, jangan lupa untuk bersahur kerana ia   barakah. Anda perlu kuat untuk kami, demi
negara. Saya yakin, dengan Ramadan new normal ini, kita boleh sama-sama
laksanakannya. Jangan lupa doakan untuk Malaysia,・
katanya. Menjangkakan bahawa
kemungkinan ada yang kepenatan bekerja, terutamanya petugas barisan hadapan,
Zulkifli berkata ibadah puasa adalah wajib mengikut   kemampuan. “Tapi, diharuskan berbuka puasa apabila
tidak mampu melaksanakan puasa sepanjang hari tersebut atau dikhuatiri
sekiranya meneruskan ibadah puasa akan menjejaskan fokus dan kemampuannya untuk
merawat pesakit,” katanya. Mengingatkan umat
Islam bahawa Ramadan adalah bulan ujian, Menteri di Jabatan Perdana Menteri itu
berkata adalah penting bagi mereka menjaga akhlak dan tutur kata dan sentiasa
sabar dalam menghadapi rutin seperti kepenatan beratur di pasar raya dan
keletihan menunggu dalam kereta semasa melalui sekatan jalan raya. Meskipun tiada bazar
Ramadan, yang menjadi tumpuan rakyat majmuk Malaysia,   Zulkifli berkata umat Ramadan kali ini
mungkin menjadi permulaan mencipta juadah dan menu baharu untuk dinikmati
bersama keluarga selain menggunakan perkhidmatan penghantaran makanan atau
e-hailing bagi restoran makanan segera. “Encik Ali boleh tempah Nasi Arab,
sedekahkan kepada Ah Chong. Auntie Tan boleh tempah KFC, sedekahkan kepada Puan
Wani. Encik  
Nordin boleh tempah Nasi Kerabu, sedekahkan kepada Uncle Muthu. Ramadan
adalah bulan sedekah dan berkongsi kegembiraan dengan sesiapa sahaja di
sekeliling kita. Cuma, ingatan saya kepada rakyat Malaysia untuk tidak
membazir. Makan dan minumlah seadanya,” katanya. – BERNAMA 
See author's posts
